ORDE do 13 de outubro de 2010 pola que se regulan as operacións de cerramento do exercicio de 2010.
CONSELLERÍA DE FACENDA — III. OUTRAS DISPOSICIÓNS — 15/10/2010

O artigo 47 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro, establece que o exercicio orzamentario coincidirá co ano natural e a el se lle imputarán os dereitos liquidados no seu transcurso, calquera que sexa o período a que correspondan, e as obrigas recoñecidas ata o 31 de decembro do correspondente exercicio, como consecuencia de adquisicións, obras, subministracións, prestacións de servizos ou outro tipo de gastos realizados con cargo aos créditos respectivos dentro do correspondente ano natural.
Estando próxima a finalización do exercicio de 2010, faise necesaria a regulación dos prazos e os procedementos para a realización das operacións contables de cerramento da contabilidade dos gastos e dos ingresos públicos.
Por iso, e en virtude das competencias atribuídas polo artigo 110 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro,
DISPOÑO:
Artigo 1º.-Ámbito de aplicación.
Esta orde será de aplicación:
a) Á Administración xeral da Xunta de Galicia.
b) Aos organismos autónomos a que se refire o artigo 11 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro.
c) Ás sociedades públicas autonómicas a que se refire o artigo 12 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro, ás que se lles aplicará o previsto nos artigos 18 e 19 desta orde.
d) Ás axencias públicas autonómicas reguladas na disposición adicional quinta do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro.
e) Ás entidades que non figuren en ningún dos puntos anteriores e que, en virtude do previsto no artigo 2 da Lei estatal 18/2001, xeral de estabilidade orzamentaria, formen parte do sector administracións públicas, ás que se lles aplicará o previsto no artigo 18 desta orde.
Artigo 2º.-Sinalamento de haberes no mes de decembro.
2.1. As nóminas elaboradas polo CIXTEC para a percepción de haberes activos e da paga extraordinaria do mes de decembro quedarán confeccionadas o día 10 do dito mes e remitiranse o día 13 ás intervencións delegadas, que procederán á súa fiscalización e á tramitación dos documentos contables correspondentes antes do día 17 do mesmo mes; para isto, os partes do mes de decembro deberán recibirse no dito centro antes do día 2 de decembro.
2.2. Os haberes activos e as pagas extraordinarias correspondentes ao mes de decembro satisfaranse conxuntamente a partir do día 21 do mesmo mes.
Artigo 3º.-Modificacións orzamentarias.
3.1. Os expedientes de modificacións que afecten os capítulos VI e VII terán como data límite de entrada na Dirección Xeral de Orzamentos o día 15 de outubro de 2010.
3.2. Os expedientes de modificacións que afecten os capítulos II e IV terán como data límite de entrada nas intervencións o día 23 de novembro de 2010 e na Dirección Xeral de Orzamentos o día 29 de novembro de 2010.
3.3. Os prazos previstos nos números anteriores deste artigo non serán aplicables nas modificacións que afecten os créditos do capítulo I Gastos de persoal e as seccións 01, 02, 03, 21, 22 e 23 do orzamento de gastos.
3.4. Os expedientes de modificacións orzamentarias deberán estar completos. En ningún caso se admitirán expedientes non enviados en tempo e forma.
Artigo 4º.-Recepción e tramitación de documentos contables.
4.1. Os documentos contables con cargo aos créditos dos capítulos II e IV terán como data límite de entrada nas oficinas contables das intervencións delegadas e territoriais, correspondentes a cada centro xestor, as seguintes:
a) O día 3 de decembro: documentos en fase RC para A, documentos A e documentos AD.
b) O día 17 de decembro: documentos contables D.
c) O día 30 de decembro: resto de documentos contables.
Excepcionalmente, naquelas obrigas de capítulo II xeradas polo cumprimento de prestacións ou servizos continuados e de devengo periódico nas cales non sexa posible a determinación exacta do seu importe antes do 30 de decembro e co obxecto da súa correcta imputación ao exercicio 2010, admitirase a entrada dos documentos contables OK nas intervencións con data límite do 15 de xaneiro de 2011.
4.2. Os documentos contables con cargo aos créditos dos capítulos VI e VII terán como datas límite de entrada nas oficinas contables das intervencións delegadas e territoriais, correspondentes a cada centro xestor, as seguintes:
a) O día 15 de outubro: documentos en fase RC para A, documentos A, documentos AD e documentos ADOK.
b) O día 10 de decembro: documentos contables D.
c) O día 30 de decembro: resto de documentos contables.
4.3. Quedarán exceptuados do disposto nos números 4.1 e 4.2:
a) Os gastos que correspondan a expedientes que veñan impostos por imperativo legal.
b) Os gastos que correspondan a expedientes que deban ser autorizados polo Consello da Xunta de Galicia, sempre e cando a documentación que acompaña o expediente acredite a súa execución con cargo ao orzamento do ano 2010.
c) As transferencias de financiamento previstas no artigo 45 da Lei 9/2009, de orzamentos para 2010.
d) Os gastos de expedientes financiados polo Feaga.
e) Os gastos correspondentes as seccións 01, 02 e 21 do orzamento de gastos.
f) Os documentos contables ADOK de capítulo VI cando correspondan a gastos de facturas que fosen emitidas con anterioridade a data de entrada en vigor desta orde.
g) Os documentos contables RC para A e documentos A, de capítulos VI e VII, que deriven de modificacións orzamentarias realizadas con posterioridade á data de entrada en vigor desta orde.
A data límite de entrada nas intervencións delegadas e territoriais para estes expedientes será o 30 de decembro. Non obstante as transferencias de financiamento de capital previstas no artigo 45.Tres da Lei 9/2009, de orzamentos para 2010 terán como data límite de entrada o 15 de xaneiro de 2011.
4.4. Os documentos contables relativos a expedientes de tramitación anticipada terán como data límite de entrada o día 30 de decembro.
4.5. Os documentos contables relativos aos capítulos III, VIII e IX e os do capítulo I non incluídos no artigo 2º desta orde terán como data límite de entrada o 30 de decembro.
Artigo 5º.-Xustificación das operacións.
5.1. Os documentos e expedientes a que se refire o artigo 4 deberán remitirse ás intervencións acompañados da totalidade da documentación que preceptúe a normativa que hai que aplicar en cada caso e que acredite a necesidade de contabilizar a operación con cargo ao orzamento do ano 2010.
No suposto de remisión de documentos contables que incumpran o anteriormente sinalado, a intervención delegada procederá á súa devolución ao órgano xestor sen contabilizar, absténdose de contabilizalos no caso de que volvesen ter entrada unha vez transcorrida a data límite establecida.
As intervencións delegadas e territoriais velarán moi especialmente polo cumprimento desta norma.
5.2. En particular, aplicaranse as seguintes normas:
a) Nos expedientes plurianuais de contratos de obras, servizos e subministracións, e de subvencións e convenios, a intervención comprobará que a imputación ao exercicio 2010 se realice pola parte que proceda, segundo o programa de traballo ou o plan de investimentos.
b) Aboamentos á conta por operacións preparatorias dos contratos: serán excepcionais os aboamentos de anticipos as empresas adxudicatarias dos contratos, deberán xustificar o órgano de contratación a súa necesidade de acordo co programa de execución do investimento. No caso de que o aboamento á conta fose de importe superior aos 200.000 euros, o órgano de contratación deberá solicitar representante da Intervención para realizar a comprobación material coa antelación suficiente de acordo co previsto no artigo seguinte.
Artigo 6º.-Actos de recepción.
Para os efectos de realizar as comprobacións materiais de aplicación dos fondos públicos en datas compatibles co cerramento do exercicio contable, as solicitudes de designación de representante deberán recibirse na Intervención antes do 15 de decembro de 2010.
Artigo 7º.-Tramitación de obrigas recoñecidas.
A tramitación de expedientes que impliquen o recoñecemento de obrigas realizarase conxuntamente coa correspondente proposta de pagamento. Os interventores delegados e territoriais velarán especialmente polo cumprimento deste artigo.
Artigo 8.-Pagamentos que hai que xustificar.
8.1. A data límite de entrada nas intervencións delegadas e territoriais dos documentos con fase OK que hai que xustificar será o 13 de decembro, e a data límite para que as intervencións delegadas e territoriais os tramiten á Dirección Xeral de Política Financeira e Tesouro será o día 17 de decembro.
8.2. As cantidades libradas que hai que xustificar só poderán atender as obrigas adquiridas no 2010, debendo reintegrar ao Tesouro da Comunidade Autónoma os importes non aplicados e presentar as contas xustificativas e os documentos contables de formalización dentro do mes de xaneiro de 2011.
Artigo 9º.-Remanente de tesouraría dos organismos autónomos, axencias e entes públicos.
Autorízase a Intervención Xeral da Comunidade Autónoma para que, unha vez se coñezan os datos da liquidación provisional dos organismos autónomos, das axencias e dos entes públicos e, en función do remanente de tesouraría obtido, realice as operacións contables necesarias para axustar as obrigas ao seu favor, co fin de consolidar na Administración xeral o dito remanente de tesouraría.
Artigo 10º.-Tramitación e pagamento de mandamentos nos últimos días do mes de decembro.
10.1. O último día do exercicio 2010 en que a Tesouraría da Dirección Xeral de Política Financeira e Tesouro poderá satisfacer pagamentos será o 30 de decembro.
10.2. Ata que as intervencións delegadas e territoriais deixen de tramitar propostas de pagamento con imputación ao exercicio de 2010, manterase aberta a contabilidade de recepción de tales propostas.
10.3. As ditas dependencias reiniciarán o pagamento dos libramentos pendentes de satisfacer o primeiro día hábil do mes de xaneiro de 2011.
Artigo 11º.-Contabilidade financeira.
A información derivada da contabilidade financeira da Administración xeral deberá conter en dobre columna tanto os resultados correspondentes ao cerramento do exercicio de 2010, como de 2009.
A medida que se dispoña da valoración daquelas partidas de inmobilizado non incluídas na conta de patrimonio, que forma parte integrante da conta xeral, procederase á súa contabilización con aboamento á conta 100, Patrimonio.
Mentres non se establezan os coeficientes de amortización, utilizarase o 2% para inmobles e o 10% para o restante inmobilizado amortizable.
Artigo 12º.-Ingresos procedentes de dereitos liquidados.
Os interventores territoriais coidarán moi especialmente o cumprimento do disposto no artigo 80 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro, polo que respecta aos dereitos liquidados que non sexan exixibles no momento do cerramento do exercicio orzamentario en virtude do aprazamento, fraccionamento, moratoria ou que o prazo legal para realizar o ingreso en período voluntario exceda o 31 de decembro.
Artigo 13º.-Operacións de fin de exercicio.
13.1. Con anterioridade ao cerramento do exercicio, os centros xestores procederán á anulación dos saldos de documentos en fase D que non representen compromisos con terceiros. Tamén deberán axustar os saldos de compromiso coa realidade mediante os oportunos reaxustes de anualidades.
13.2. Unha vez realizadas estas operacións, os centros xestores remitirán á Intervención Xeral da Comunidade Autónoma o anexo que figura ao final desta orde en que se comunicará o cerramento do exercicio e a autorización para a anulación dos saldos existentes nas fases A e RC.
13.3. Os créditos que o último día do exercicio non estean afectados ao cumprimento de obrigas xa recoñecidas quedarán anulados de pleno dereito, de conformidade co disposto no artigo 59.1º do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro.
13.4. Como consecuencia do anterior, o último día do exercicio procederase á anulación, para todas e cada unha das aplicacións orzamentarias, dos saldos de autorizacións, así como das retencións de crédito existentes.
13.5. Analogamente, na agrupación de exercicios futuros anularanse os saldos de autorización e os de créditos retidos.
13.6. Todas estas anulacións realizaranse de oficio pola Subdirección Xeral de Contabilidade.
Artigo 14º.-Relación de acredores orzamentarios.
Co obxecto de que á fin do exercicio queden regularizados os saldos de obrigas de exercicios pechados, a Intervención Xeral da Comunidade Autónoma remitirá aos distintos centros xestores do orzamento de gastos a relación de acredores.
Os centros xestores xustificarán, antes do día 14 de xaneiro de 2011, aqueles saldos que se correspondan coa existencia dunha obriga real. En caso de que non quede acreditada a dita circunstancia, a Intervención Xeral da Comunidade Autónoma procederá a dar de baixa en contas estes saldos.
Artigo 15º.-Propostas de pagamento pendentes de realización.
A Dirección Xeral de Política Financeira e Tesouro revisará as propostas de pagamento pendentes con antigüidade igual ou superior a un ano, indicando á Intervención Xeral da Comunidade Autónoma, antes do día 14 de xaneiro de 2011, aquelas cuxo pagamento non sexa procedente, ben por prescrición ou por calquera outra causa, para a súa anulación.
Artigo 16º.-Relacións de debedores orzamentarios e de debedores e acredores extraorzamentarios.
As intervencións delegadas e territoriais e as oficinas contables, con competencias en materia de contabilidade de ingresos, formarán relacións de debedores orzamentarios e de debedores e acredores extraorzamentarios, xustificativas dos saldos contables pendentes de ingreso ou pagamento respectivamente, debidamente conciliadas cos saldos contables.
Estas relacións remitiranse á Intervención Xeral da Comunidade Autónoma, que adoptará as medidas necesarias para a depuración dos saldos contables afectados.
Artigo 17º.-Imputación de gastos ao exercicio 2011.
Unha vez finalizadas as operacións recollidas nos números 1, 2 e 3 do artigo 13º, os centros xestores comunicarán á Intervención Xeral da Comunidade Autónoma, con data límite do 14 de xaneiro, as obrigas derivadas de gastos efectivamente realizados ou de bens e servizos efectivamente recibidos que non alcanzasen a fase contable O no orzamento de 2010 cuxa imputación se pretenda, e con indicación dos motivos que impediron a súa correcta imputación no dito exercicio.
Artigo 18º.-Información da liquidación provisional das entidades integradas no sector público.
As entidades que, en virtude do previsto no artigo 2 da Lei estatal 18/2001, xeral de estabilidade orzamentaria, formen parte do sector administracións públicas, para os efectos do cumprimento do criterio de estabilidade orzamentaria da Comunidade Autónoma de Galicia, remitirán á Intervención Xeral da Comunidade Autónoma, antes do día 26 de xaneiro, a información contable anual nos modelos normalizados, aprobados para tal efecto polo acordo do Consello de Política Fiscal e Financeira do 10 de abril de 2003.
Artigo 19º.-Elaboración da conta das sociedades públicas.
As sociedades públicas autonómicas a que se refire o artigo 12 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro, procederán ao cerramento da contabilidade do exercicio de 2010 coa antelación suficiente para garantir que as súas contas estean formuladas antes do día 31 de marzo de 2011.
Artigo 20º.-Cerramento do exercicio de 2010 e apertura do exercicio de 2011.
20.1. Sen prexuízo do disposto en normas especiais contidas nesta orde, o día 21 de xaneiro de 2011 pecharase a contabilidade do exercicio de 2010.
20.2. Unha vez pechado o exercicio de 2010, procederase ao traspaso ao exercicio de 2011 dos expedientes procedentes de exercicios anteriores. Non obstante, naqueles casos de urxente e inaprazable necesidade o órgano xestor poderá solicitar o traspaso de determinados expedientes con anterioridade ao peche da contabilidade do exercicio de 2010, debendo incluírse no expediente a certificación acreditativa do órgano xestor de existencia de crédito axeitado e suficiente que financie tanto o novo expediente como aqueles derivados do traspaso.
O traspaso realizarase de acordo coa seguinte orde de prelación:
a) Anualidades de 2011 e futuros consecuencia de compromisos plurianuais contraídos en exercicios anteriores. A data límite para realizar o devandito traspaso será o día 28 de xaneiro de 2011.
b) Compromisos, autorizacións e retencións de crédito correspondentes a expedientes de tramitación anticipada. A data límite para realizar o devandito traspaso será o día 28 de xaneiro de 2011.
c) Expedientes que acadasen en 2010 a fase de compromiso, polo importe polo que non se recoñecese a obriga. A data límite para realizar o traspaso destes expedientes será o día 4 de febreiro de 2011.
20.3. No caso de que non sexa posible a tramitación dos expedientes do traspaso por non existir crédito axeitado e suficiente no exercicio 2011 ou ben saldo nos límites de compromisos futuros, deberá remitirse ás intervencións antes do 28 de xaneiro a documentación acreditativa do inicio da tramitación do oportuno expediente para incrementar, ou ben o crédito no exercicio 2011, ou ben o saldo nos límites de compromisos futuros.
20.4. As incorporacións de créditos reguladas no artigo 71 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro e que de conformidade co disposto na Orde do 20 de decembro de 2007 pola que se regula o procedemento para a incorporación automática de remanentes procedentes de exercicios anteriores poidan realizarse de xeito automático, realizaranse con data límite do 28 de xaneiro de 2011. No caso de non realizarse de xeito automático, os órganos xestores deberán tramitar o oportuno expediente de modificación orzamentaria dentro da mesma data.
20.5 Cando os expedientes que hai que traspasar ao exercicio 2011 se correspondan con créditos desconcentrados, o centro xestor procederá á desconcentración do crédito necesario para a súa contabilización.
20.6 As intervencións delegadas e territoriais contabilizarán de oficio as operacións do traspaso. No caso de que non proceda a contabilización dalgún destes expedientes, o órgano xestor tramitará as correspondentes operacións de anulación.
20.7 Con data do 9 de febreiro de 2011 as intervencións delegadas e territoriais remitirán á Intervención Xeral da Comunidade Autónoma e aos órganos xestores un informe resumo descritivo da situación do traspaso dos expedientes previstos no número segundo deste artigo.
Disposicións adicionais
Primeira.
Para os efectos de garantir o estrito cumprimento do obxectivo de estabilidade orzamentaria, a conselleira de Facenda poderá fixar, logo de autorización do Consello da Xunta de Galicia, os límites de gasto en cumprimento do disposto no artigo 10 da Lei 9/2009, de orzamentos xerais da Comunidade Autónoma de Galicia para o ano 2010.
Segunda.
Logo de avaliación do cumprimento do obxectivo de estabilidade orzamentaria, a Dirección Xeral de Orzamentos no caso das modificacións orzamentarias e, para o resto dos casos, a Intervención Xeral da Comunidade Autónoma poderán autorizar a excepción do cumprimento dos prazos establecidos nesta orde mediante resolución motivada e por petición do centro xestor afectado, en que se xustifique a urxente e inaprazable necesidade do gasto.
Disposicións derradeiras
Primeira.
Autorízase a Intervención Xeral da Comunidade Autónoma a ditar as instrucións necesarias para o cumprimento desta orde.
Segunda.
Esta orde entrará en vigor o día da súa publicación no Diario Oficial de Galicia.
Santiago de Compostela, 13 de outubro de 2010.
Marta Fernández Currás
Conselleira de Facenda
ANEXO
1. Ponse en coñecemento da Intervención Xeral que a ... concluíu coa tramitación de todos os expedientes con imputación aos orzamentos de 2010.
2. Quedan sen efecto as autorizacións de gasto que non acadaron a fase de compromiso.
3. Así mesmo, infórmase que os créditos que figuran como retidos, pendentes de utilización (fase RC) non van ser utilizados no exercicio, polo que se pode proceder á súa anulación.
Santiago de Compostela, ... de ... de 2011.
O/A director/a xeral O/A secretario/a xeral